Pay per laugh จ่ายเงินเมื่อหัวเราะ
ในวันที่ธุรกิจที่เคยทำกำไร แต่ตอนนี้ไม่สามารถตอบสนองความต้องการผู้บริโภคได้อีกต่อไป เนื่องจากบริบทสังคมที่เปลี่ยนไป การปรับตัวของโรงละครแห่งหนึ่งในสเปน มีเรื่องราวที่น่าสนใจ
7 เม.ย. 2561

Pay per laugh จ่ายเงินเมื่อหัวเราะ / โดย ลงทุนแมน
ในวันที่ธุรกิจที่เคยทำกำไร
แต่ตอนนี้ไม่สามารถตอบสนองความต้องการผู้บริโภคได้อีกต่อไป
เนื่องจากบริบทสังคมที่เปลี่ยนไป
การปรับตัวของโรงละครแห่งหนึ่งในสเปน
มีเรื่องราวที่น่าสนใจ
ในปี ค.ศ. 2013 วงการละครเวทีของประเทศสเปนพบวิกฤติครั้งใหญ่
เนื่องจากสเปนประสบปัญหาเศรษฐกิจอย่างหนักทำให้สิ่งที่รัฐบาลมองว่าเป็นความฟุ่มเฟือยล้วนถูกขึ้นภาษี
จากแต่เดิมที่คิดภาษีเพียงแค่ 8% ต่อปี ถูกบังคับให้ต้องจ่ายภาษีมากขึ้นเป็น 21% ต่อปี ส่งผลให้โรงละครจำเป็นต้องเพิ่มราคาตั๋วขึ้น
แน่นอนการที่ตั๋วแพงขึ้นย่อมส่งผลให้จำนวนผู้ชมลดลง ยิ่งในภาวะที่ประเทศมีปัญหาเศรษฐกิจด้วยแล้ว ทำให้จำนวนผู้ชมลดลงกว่า 30% ภายในหนึ่งปี
เพราะผู้คนเปลี่ยนไปดูภาพยนตร์ที่ถูกพิสูจน์มาแล้วว่าสนุก มากกว่าการเสี่ยงเข้ามาดูละครเวทีราคาแพง และไม่รู้ว่าสนุกหรือเปล่า
จากสถานการณ์ที่เผชิญทำให้โรงละครแห่งหนึ่งในบาร์เซโลน่า Teatreneu ตัดสินใจทำอะไรบางอย่างเพื่อกระตุ้นยอดขาย และยอดผู้ชมที่ตกลง
Pay per laugh จึงถูกคิดค้นขึ้นเพื่อตอบโจทย์ของผู้บริโภคที่ไม่ต้องการเสียเงินจำนวนมากกับสิ่งที่ไม่สนุก
Teatreneu ติดตั้งระบบจับการเคลื่อนไหวของใบหน้าไว้หลังเก้าอี้ทุกตัวในโรงละคร และทุกครั้งที่ผู้ชมยิ้มเครื่องจะทำการนับจำนวนครั้งไว้โดยการหัวเราะหนึ่งครั้งมีค่าเท่ากับ 11.56 บาท และมีลิมิตราคาสูงสุดอยู่ที่ 924 บาท
แน่นอนว่าไม่มีค่าเข้าแต่อย่างใด ดังนั้นหมายความว่าหากไม่สนุกคุณก็ไม่ต้องจ่ายเงิน
นอกจากนี้ผู้ชมยังสามารถเช็คได้อีกด้วยว่าพวกเขายิ้มตอนไหน และยิ้มอย่างไรเพราะเครื่องจะทำการบันทึกภาพของผู้ชมขณะยิ้มเอาไว้ด้วยเพื่อให้ผู้ชมสามารถแชร์ไปตามโซเชียลเน็ตเวิร์กได้ง่าย
ทีนี้ก็หมดปัญหาเรื่องคนบ่นว่าไม่สนุก เพราะถ้าไม่สนุกก็ไม่ต้องจ่าย
มาดูกันว่าวิธีการเก็บเงินแบบนี้ส่งผลอย่างไรต่อภาพรวมในท้ายที่สุด
แคมเปญนี้ประสบความสำเร็จอย่างมากและถูกพูดถึงอย่างกว้างขวาง ซึ่งส่งผลให้โรงละครมีผู้ชมเพิ่มขึ้นกว่าเดิมถึง 35% แน่นอนว่าค่าตั๋วโดยเฉลี่ยก็เพิ่มขึ้นด้วย ถ้าเทียบกับการเก็บเงินแบบเก่า
เรื่องนี้ทำให้เราคิดได้ว่า
ในยุคที่ธุรกิจหลายๆธุรกิจกำลังถูกทำลายลงด้วยเทคโนโลยี และยุคสมัยที่เปลี่ยนแปลงไป คนที่อยู่รอดคือคนที่รู้จักปรับตัว
แม้แต่สินค้า หรือ ธุรกิจแบบเดิม ถ้าเราหามุมที่จะปรับตัวได้
บางทีก็อาจจะทำให้เรากลับมาขายดีกว่าเดิมก็เป็นได้..
----------------------
<ad> ถึงแม้ยุคสมัยจะเปลี่ยนแปลงไป แต่หนังสือลงทุนแมน 2.0 ยังเหมือนเดิม รอท่านอยู่ที่ร้านหนังสือชั้นนำทั่วประเทศ หรือติดตามกันได้ฟรีที่ แอป blockdit 
, 
, 
, 
, 
โดยค้นหา ไอดีชื่อ longtunman ในแพลตฟอร์มนั้น
----------------------
Reference
-